Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од Д. К. од Скопје, поднесена против Решение на ДМБУЦ „Илија Николовски – Луј“ - Скопје, по предметот Барање за пристап до информации од јавен карактер, на ден 27.02.2025 година, го донесе следното:

**Р Е Ш Е Н И Е**

1. Жалбата изјавена од Д. К. од Скопје, поднесена против Решение на ДМБУЦ „Илија Николовски – Луј“ - Скопје бр.0302-78/2 од 27.01.2025 година, заведена во Агенцијата под бр.08-51 на 13.02.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

2. **Решението на Имателот на информации бр. 0302-78/2 од 27.01.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д. К. од Скопје, како што е наведено во Жалбата, на 31.12.2024 година поднелa Барање за пристап до информации од јавен карактер до ДМБУЦ „Илија Николовски – Луј“ - Скопје, со кое побаралa по е-маил да и се достави препис од следните информации:

„1. Сите Записници од одржани средби на Советот на родители на периодот од 01.01.2024 – 31.12.2024 година (комплетно, заедно со прикачените прилози: молби, приговори, одлуки, извештаи и сл.)

2. Записник од Советот на родители, одржан на ден 10.05.2021 г.

3. Записник од Советот на родители, одржан на 17.05.2021 г.

4. Записник од Советот на родители, одржан на ден 31.05.2021 г.

5. Листа со сите претставници – членови во Советот на родители за учебната 2024/2025г.“

Постапувајќи по ова Барање, Имателот на информации донел Решение бр.0302-78/2 од 27.01.2025 година. Решението не ги содржи елементите на решение превидени во Законот за општата управна постапка. Во истото е наведено: „...барањето бр.1 делумно се одбива по член 6 став бр.1 од Законот за слободен пристап до информации од јавен карактер....Вашето барање под 2, 3 и 4 се одбива поради застареноста на рокот на чување на документот согласно одредбите во ДМБУЦ „Илија Николовски –Луј“ Скопје...“ Во прилог ги доставил следните записници: „Записник бр.0205-106/1 од 23.01.2024 година; Записник од 12.02.2024 година; Записник бр.0205-185/1 од 27.02.2024 година; Записник бр.0205-600/1 од 14.10.2024; Записник бр.0205-139/1 од 23.01.2025 година; Записник бр.0205-766/1 од 03.11.2023 година.“

Незадоволен од наведеното Решение, Барателот на информации на 13.02.2025 година поднесе Жалба до Агенцијата, заведена во архивата на Агенцијата со бр.08-51. Во Жалбата е наведено: „...ДМБУЦ ми го одбиле барањето за пристап поради информација која врз основа на закон претставува класифицирана информација со соодветен степен на класификација. Се поставува прашањето кој го извршил тестот за штетност и со кој стенеп на класификација се класифицирани документите –записници од Советот...“

Агенцијата со електронски допис бр.08-51 од 14.02.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 17.02.2025 година по електронски пат до Агенцијата достави Одговор на жалба бр.0302-78/4 од 17.02.2025 година. Во Одговорот е наведено: „Барањата под број 1 и 5 (во решението е направена печатна грешка и стои само барање под број 1)....Барањата под број 2, 3 и 4 се одбиваат во целост.“

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр. 0302-78/2 од 27.01.2025 година **го поништи и** **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации постапил по Барање за пристап до информации од јавен карактер, со тоа што донел Решение бр.0302-78/2 од 27.01.2025 година, со тоа што донесеното Решение не ги содржи елементите и структурата на писмениот управен акт.

Согласно член 88 став 1 од Законот за општата управна постапка, управниот акт што е издаден во писмена форма содржи: вовед, диспозитив, образложение, правна поука, потпис од овластеното службено лице и печат. Агенцијата му укажува на Имателот на информации дека во член 88 став 2, 3, 4 и 5 од истиот Закон, е наведено детално за секој елемент од структурата на управниот акт.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

Што се однесува до наводите на Жалбата, дека Имателот на информации одбива пристап до бараните информации, бидејќи бараните информации се класифицирани информации, Агенцијата му укажува на Барателот на информации дека, во оспореното Решение во ниту еден момент не е наведено дека се одбива по тој исклучок. Во конкретниот случај, Имателот на информации се повикува на член 6 став 1 од Законот за слободен пристап до информации од јавен карактер, што значи дека не дефинирани под кој исклучок одбива пристап до информации.

Агенцијата му укажува на Имателот на информации, дека пристап до информации Имателот на информации може да одбие само во случај кога бараната информација претставува исклучок од член 6 став 1 од Законот за слободен пристап до информации од јавен карактер.

Агенцијата му укажува на Имателот на информации дека, при повторното постапување по Барањето на Барателот, Имателот на информации доколку утврди дека бараните информации се исклучок од Законот за слободен пристап до информации од јавен карактер е должен задолжително да го спроведе Тестот на штетност како задолжителна постапка согласно членот 6 став 3 од Законот за слободен пристап до информации од јавен карактер, во кое е наведено дека: “По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Во врска со наводите на оспореното Решение, дека дел од бараните информации „се одбива поради застареноста на рокот на чување на документот“ и Имателот на информации не може да постапи поради тоа што бараните информации се уништени согласно Закон, должен е до Агенцијата да достави доказ за уништување на истите поради застареност на документарниот материјал.

При повторното постапување по предметот, Имателот на информации е должен одново да го разгледува Барањето на Барателот и да постапи согласно укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**